《宿广福寺》
宋代·葛书思

我非山中人，暂借山中宿。灵风散微阴，片月出乔木。

蕙帐栖夕香，古井汲寒渌。名缁多夙契，延坐同茗粥。

况与静者俱，缮性久已熟。清词丽陶谢，玄谈干身毒。

所愧形迹拘，无由寄高躅。钟声殷江岛，露气霭林麓。

良遇惬素怀，徘徊至天旭。

作者简介：（1032—1104）宋江阴人，字进叔，号虚游子。葛密子。神宗熙宁六年进士。调建德主簿。时密已老，书思遂投书归养十余年。后历封丘主簿、涟水县丞，官至朝奉郎。卒特谥清孝。有《安遇集》。